b"\n_START_ARTICLE_\nNav\xc4\x83 de croazier\xc4\x83\n_START_PARAGRAPH_\nNava de croazier\xc4\x83 este o nav\xc4\x83 de pasageri pentru c\xc4\x83l\xc4\x83torii de agrement \xc3\xaen care c\xc4\x83l\xc4\x83toria \xc3\xaens\xc4\x83\xc8\x99i \xc8\x99i facilit\xc4\x83\xc8\x9bile oferite de nav\xc4\x83 sunt o parte integrant\xc4\x83 a acesteia. Navele de croazier\xc4\x83 opereaz\xc4\x83 cea mai mare parte rute pe care pasagerii revin la portul de plecare, astfel \xc3\xaenc\xc3\xa2t porturile de escal\xc4\x83 sunt, de obicei, \xc3\xaentr-o regiune determinat\xc4\x83 de un continent. Sunt din ce \xc3\xaen ce mai utilizate \xc3\xaen detrimentul marilor pacheboturi.\n_START_SECTION_\nIstoric\n_START_PARAGRAPH_\nPrima nav\xc4\x83 destinat\xc4\x83 \xc3\xaen exclusivitate c\xc4\x83l\xc4\x83toriilor pentru pasageri a fost Prinzessin Victoria Luise, construit\xc4\x83  de c\xc4\x83tre Albert Ballin, manager al companiei Hamburg-America Line (HAPAG) \xc8\x99i lansat\xc4\x83 la ap\xc4\x83 pe 29 iunie 1900. Nava a fost special construit\xc4\x83 cu scopul a oferi c\xc4\x83l\xc4\x83torii de agrement \xc3\xaen orice perioad\xc4\x83 a anului, \xc3\xaen Marea Mediteran\xc4\x83 \xc8\x99i Orient, c\xc3\xa2nd nu existau curse de pasageri pentru traversarea Atlanticului din cauza condi\xc8\x9biilor meteorologice nefavorabile. Prinzessin Victoria Luise a fost proiectat\xc4\x83 s\xc4\x83 ofere cele mai bune condi\xc8\x9bii pasagerilor, iar puntea era amenajat\xc4\x83 pentru clima cald\xc4\x83 prin care urma s\xc4\x83 treac\xc4\x83 nava, evit\xc3\xa2nd structurile necesare pacheboturilor ce traversau nordul Atlanticului. Toate cele 120 de cabine ale vasului erau de lux, iar la bord pasagerii se puteau bucura de o bibliotec\xc4\x83, de o sal\xc4\x83 de sport \xc8\x99i chiar de o camer\xc4\x83 obscur\xc4\x83 dedicat\xc4\x83 fotografilor amatori. \xc3\x8ensu\xc8\x99i \xc3\xaemp\xc4\x83ratul Franz Joseph a fost invidios dup\xc4\x83 ce a inspectat nava, dezam\xc4\x83git de faptul c\xc4\x83 era mai lung dec\xc3\xa2t iahtul regal Hohenzollern._NEWLINE_Succesul primului voiaj efectuat de Victoria Luise \xc3\xaen 1901 a fost extrem de mediatizat, astfel c\xc4\x83 au ap\xc4\x83rut mai multe firme concurente cu nave dedicate \xc3\xaen exclusivitate vacan\xc8\x9belor. _NEWLINE_\xc3\x8en perioada 1920-1933 \xc3\xaen timpul perioadei de Prohibi\xc8\x9bie \xc8\x99i a Marii Crize Economice din S.U.A., num\xc4\x83rul de pasageri pe vasele de croazier\xc4\x83 a crescut datorit\xc4\x83 faptului c\xc4\x83 restric\xc8\x9biile anti-alcool ce erau impuse pe teritoriul S.U.A. nu se aplicau \xc8\x99i pe nave._NEWLINE_Odat\xc4\x83 cu cel de-al doilea r\xc4\x83zboi mondial \xc8\x99i apari\xc8\x9bia zborurilor transatlantice, transportul pe ocean a devenit o op\xc8\x9biune prea scump\xc4\x83 \xc8\x99i prea lent\xc4\x83 pentru cei ce doreau s\xc4\x83 traverseze Atlanticul, astfel c\xc4\x83 multe companii au dat faliment. Cele care au rezistat, au f\xc4\x83cut-o transform\xc3\xa2nd navele de transport \xc3\xaen nave de croazier\xc4\x83. \xe2\x80\x9eRoyal Caribbean\xe2\x80\x9d este doar dintre companiile europene ce au intrat atunci pe pia\xc8\x9b\xc4\x83, cu croaziere c\xc4\x83tre Insulele Caraibe, u\xc8\x99or accesibile din porturile de pe coasta de est a Americii._NEWLINE_\xc3\x8en anii '80 \xc8\x99i '90 industria navelor de croazier\xc4\x83 s-a men\xc8\x9binut la un nivel ridicat, conduc\xc3\xa2nd astfel la cre\xc8\x99terea masiv\xc4\x83 a num\xc4\x83rului de turi\xc8\x99ti ce opteaz\xc4\x83 pentru astfel de vacan\xc8\x9be. _NEWLINE_Dac\xc4\x83 \xc3\xaen 1981 aproximativ 1,5 milioane de persoane erau clien\xc8\x9bi ai operatorilor de nave de croazier\xc4\x83, \xc3\xaen 2004 num\xc4\x83rul se ridica la 9,1 milioane. _NEWLINE_Pentru a r\xc4\x83spunde cererii mari \xc8\x99i totodat\xc4\x83 pentru a putea oferi o varietate de activit\xc4\x83\xc8\x9bi pe nav\xc4\x83, navele de croazier\xc4\x83 au devenit din ce \xc3\xaen ce mai mari._NEWLINE_Croazierele au devenit o parte important\xc4\x83 a industriei turismului, contabiliz\xc3\xa2nd numai \xc3\xaen S.U.A. \xc3\xaen anul 2010, 27 miliarde dolari \xc8\x99i peste 18 milioane de pasageri transporta\xc8\x9bi \xc3\xaen \xc3\xaentreaga lume. _NEWLINE_Cre\xc8\x99terea rapid\xc4\x83 a industriei a dus la construirea a mai mult de 9 nave de croazier\xc4\x83 pe an pentru clien\xc8\x9bi din America de Nord sau Europa. Pie\xc8\x9bele mai mici, cum ar fi regiunea Asia-Pacific, sunt \xc3\xaen general deservite de nave de croazier\xc4\x83 mai vechi. Acestea sunt \xc3\xaenlocuite de nave noi \xc3\xaen zonele cu cre\xc8\x99tere ridicat\xc4\x83._NEWLINE_\xc3\x8en prezent cele mai mari nave de croazier\xc4\x83 sunt MS Oasis of the Seas \xc8\x99i MS Allure of the Seas, apar\xc8\x9bin\xc3\xa2nd companiei Royal Caribbean International."